กสิกรคาดบอลโลกเงินสะพัด6พันล้าน
ศูนย์วิจัยกสิกรไทย คาดเงินสะพัดฟุตบอลโลก 6,685 ล้าน ยอดคนดูถ่ายทอดสด 10.96 ล้านคน
9 มิ.ย. 2561

ศูนย์วิจัยกสิกรไทย คาดเงินสะพัดฟุตบอลโลก 6,685 ล้าน ยอดคนดูถ่ายทอดสด 10.96 ล้านคนศูนย์วิจัยกสิกรไทย ประเมินว่าใน ช่วงการแข่งขันฟุตบอลโลกจัดขึ้นที่ ประเทศรัสเซีย ระหว่างวันที่ 14 มิ.ย.-15 ก.ค. 2561 ที่มีการถ่ายทอดสดทั้ง 64 นัด ซึ่งช่วงเวลาการแข่งขันที่เอื้อต่อการรับชมของคนไทย และทีมที่เข้าแข่งขันในศึกฟุตบอลโลกรอบสุดท้ายที่ประเทศรัสเซีย มีฐานแฟนบอลเป็นคนไทยจำนวนมาก เช่น อังกฤษ เยอรมนี บราซิล และอาร์เจนตินา เป็นต้นดังนั้น ศูนย์วิจัยกสิกรไทย คาดว่าจะเกิดเม็ดเงินไปยังธุรกิจจำหน่ายสินค้าอุปโภคและบริโภค เป็นมูลค่าประมาณ 6,685 ล้านบาท หรือเพิ่มขึ้นเฉลี่ย 5.0% จากช่วงปกติของมูลค่าตลาดสินค้าอุปโภคและบริโภค โดยสินค้าและธุรกิจที่คาดว่าจะได้รับอานิสงส์โดยตรงจากกีฬาฟุตบอลโลก อาทิ ธุรกิจอาหารและเครื่องดื่ม ธุรกิจร้านอาหารและธุรกิจฟาสต์ฟู้ดเดลิเวอรี่ อุปกรณ์กีฬา เสื้อผ้า และรองเท้า เป็นต้นขณะที่ธุรกิจที่ไม่ได้รับแรงหนุนจากมหกรรมกีฬาฟุตบอลโลกโดยตรง จะใช้จังหวะนี้ในการโปรโมทสินค้า จัดกิจกรรมการส่งเสริมการขาย เช่น การจัดให้มีการทายผลฟุตบอลโลก เพื่อชิงรางวัล และแจกของสมนาคุณศูนย์วิจัยกสิกรไทย ยังสำรวจว่าจะมีคนไทยรับชมฟุตบอลโลกถึง 10.96 ล้านคน โดยผู้ตอบแบบสอบถามที่บอกว่าจะชมการแข่งขันทุกคู่มีประมาณ 38.9% และชมบางคู่ 61.1% โดยเวลาการถ่ายทอดสดเอื้อต่อการชม คู่แรกเริ่มถ่ายทอดเวลา 19.00 น. และคู่สุดท้ายเริ่มถ่ายทอดเวลา 01.00 น.ก่อนหน้านี้ ศูนย์พยากรณ์เศรษฐกิจและธุรกิจ มหาวิทยาลัยหอการค้าไทย สำรวจ "พฤติกรรมการใช้จ่ายผลกระทบ ด้านธุรกิจและสังคมช่วงฟุตบอลโลก 2018" ว่าจะมีการใช้จ่ายในประเทศไทย 7.83 หมื่นล้านบาท เป็นการซื้อสินค้าอุปโภคบริโภคและการสังสรรค์ 1.54 หมื่นล้านบาท ซื้อเครื่องใช้ไฟฟ้าและอุปกรณ์ รับสัญญาณ 2,467 ล้านบาท การใช้จ่ายนอกระบบเศรษฐกิจพนันฟุตบอล 5.89  หมื่นล้านบาท และอื่นๆ คาดว่าจะช่วยกระตุ้นตัวเลขการขยายตัวทางเศรษฐกิจไทยในปี 2561 เพิ่มเป็น 0.2-0.3%